text: Des de ben jove vaig tenir l'oportunitat de participar com a monitor en colònies d'estiu i descobrir la meravella d'acompanyar infants i adolescents en l'educació en el lleure. Aquestes experiències em van portar, un cop em vaig haver llicenciat en matemàtiques, a encarar la meva professió al món educatiu. He estat professora de la Universitat de Lleida a la carrera de magisteri i en diferents centres de secundària. La meva inquietud per l'àmbit educatiu em porta a estudiar un màster en psicopedagogia i també formar-me en pedagogia waldorf. En aquesta pedagogia vaig trobar una manera de mirar al nen, una mirada amorosa, respectuosa. Vaig aprendre quant important és deixar que els nens desenvolupin en seu potencial intern, permetent que s'expressin, investiguin, tot oferint-los activitats i situacions que estimulin i siguin adequades en el seu moment de desenvolupament, sempre proporcionant-los límits amorosos.
  L'altra inquietud que m'ha impulsat en la meva vida ha estat una recerca interior per poder comprendre'm i comprendre el món. La recerca de la veritat última. Aquesta inquietud m'ha portat a conèixer el ioga i la disciplina evolutiva My Life Design. Molt agraïda a aquestes noves portes que s'han obert en la meva vida sovint m'he preguntat: i com és que no s'ensenyen aquestes coses a l'escola? Coses com aprendre a escoltar-se a un mateix, respirar correctament, descobrir el què em fa feliç i ple o sentir gratitud per la pròpia vida i la que em rodeja.
  En el ioga per nens he trobat una manera d'acostar aquesta eina, que ha ajudat i ajuda a tantes persones, als més petits. A través del joc ens fem més conscients del que ens envolta i de nosaltres mateixos.
  Dues coses que m'agraden són veure la sortida i la posta del sol. Dues que em fan por són anar molt depressa amb la bicicleta i oblidar-me de que sóc feliç.